text: blizzard
  
  publiceret: 2023-01-21 13:33:04+01:00
  Blizzard er den amerikanske betegnelse for de voldsomme snestorme, som opstår, når lun og fugtig luft fra Den Mexicanske Golf eller fra Golfstrømmen i vintermånederne trænger så langt nordpå, at den møder den meget kolde arktiske luft fra Canada. 
  Ofte ses en blizzard I forbindelse med lavtryk, der dannes langs Golfstrømmen, der bringer varmt havvand nordpå langs USA's østkyst. Lavtrykket trækker den kolde luft fra Canada sydpå, hvor den møder den varme luft fra syd. Det kan udvikle sig til et meget dybt lavtryk med stærke vinde og meget store snemængder, der kan dække flere at de østlige stater.
  I det centrale USA opstår en blizzard når lun og fugtig luft fra Den Mexicanske Golf får mulighed for at trænge langt nordpå i det centrale USA, hvor den møder den kolde arktiske luft fra Canada. Sammenstødet udvikler et dybt lavtryk med blæst og store snemængder.
  Generelt medfører en blizzard store trafikale problemer og desuden strømudfald, fordi elledningerne i USA ikke er nedgravede, men stadig hænger i luften mellem elmasterne.